REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/148-22

24. oktobar 2022. godine

B e o g r a d

Z A P I S N I K

TREĆE SEDNICE ODBORA ZA POLjOPRIVREDU, ŠUMARSTVO

I VODOPRIVREDU, ODRŽANE 24. OKTOBRA 2022. GODINE

Sednica je počela u 10,30 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Milica Obradović, Vesna Nedović, Milija Miletić, Momir Stojilković, Arpad Fremond, Dijana Radović, Dejan Bulatović, Zoran Sandić, Miroslav Aleksić, Sanja Marić, Milovan Jakovljević, Jelisaveta Veljković.

Sednici su prisustvovali zamenici članova Odbora: Nikola Bokan (zamenik Veroljuba Matića), Srđan Milivojević (zamenik dr Nenada S. Mitrovića), Života Starčević (zamenik Radeta Baste).

Sednici nije prisustvovao član Odbora Dragan Jovanović, niti njegov zamenik.

Sednici je prisustvovao zamenik člana Odbora Momčilo Vuksanović.

Sednici je prisustvovala i narodna poslanica dr Jelena Kalajdžić, koja nije član Odbora.

Sednici su prisustvovali predstavnici Ministarstva poljoprivrede, šumarstva i vodoprivrede: Jelena Blagojević, državni sekretar, Aleksandar Bogićević, pomoćnik ministra, Nenad Vujović, pomoćnik ministra, Bojan Živković, pomoćnik direktora Uprave za agrarna plaćanja i Dragana Drobnjak, Grupa za praćenje uticaja promene klime na sektor poljoprivrede.

Sednici su prisustvovali i predstavnici poljoprivrednih udruženja: Udruženje „Seljačka strana“ Inđija, Udruženje poljoprivrednika i stočara „Poljos“ Inđija, Udruženje Eko Silva, Beograd, Udruženje stočara Krčedinska ada, Beška, Udruženje Slankamenac, Novi Slankamen.

Pre prelaska na dnevni red sednice, Marijan Rističević je dao reč predsedniku Opštine Inđija, Vladimiru Gaku, koji je pozdravio sve prisutne i zahvalio se Odboru zbog održavanja sednice u njihovom mestu.

Pre utvrđivanja dnevnog reda, njegovu dopunu predložio je Milovan Jakovljević sa tačkom Problemi u poljoprivredi, žetva, berba, jesenja setva i problemi u plasmanu poljoprivrednih proizvoda. Odbor je jednoglasno (15 za) prihvatio ovaj predlog za dopunu dnevnog reda.

Takođe, dopunu dnevnog reda predložio je i Miroslav Aleksić sa tačkom Preporuka Odbora da se izmenama i dopunama Zakona o budžetu Republike Srbije obezbede sredstva za isplatu zaostalih podsticaja u poljoprivredi. Odbor je jednoglasno (15 za) prihvatio ovaj predlog za dopunu dnevnog reda.

Predsednik Odbora je potom zatražio da se članovi Odbora izjasne o celokupnom dnevnom redu, te je Odbor jednoglasno (15 za) usvojio sledeći:

D n e v n i r e d

1. Uticaj poljoprivrede na životnu sredinu;
2. Odluka o obrazovanju Pododbora za praćenje stanja u poljoprivredi u marginalnim - najnerazvijenijim područjima Republike Srbije - područja sa otežanim uslovima rada u poljoprivredi;
3. Problemi u poljoprivredi, žetva, berba, jesenja setva i problemi u plasmanu poljoprivrednih proizvoda;
4. Preporuka Odbora da se izmenama i dopunama Zakona o budžetu Republike Srbije obezbede sredstva za isplatu zaostalih podsticaja u poljoprivredi.

Prva tačka dnevnog reda-Uticaj poljoprivrede na životnu sredinu;

Jelena Blagojević, državni sekretar, je na početku izlaganja istakla da se u okviru Ministarstva poljoprivrede, šumarstva i vodoprivrede nalaze tri sektora koja su najviše pogođena klimatskim promenama. Pored toga što trpi posledice promene klime poljoprivreda doprinosi i stvaranju klimatskih promena oslobađanjem gasova koji stvaraju efekat staklene bašte. Organskom proizvodnjom smanjuje se uticaj klimatskih promena i zagađenje životne sredine. Ministarstvo daje podsticaje za organsku proizvodnju koji su bar 40% veći od onih koji se odobravaju za konvencionalni način proizvodnje. Ovi podsticaji su u 2021. godini iznosili oko 95 miliona dinara. U fazi nacrta je i Nacionalni program ruralnog razvoja za period od 2022-2024. godine. Jedan od ciljeva ovog programa jeste unapređenje upravljanja prirodnim resursima, očuvanje biodiverziteta i ublažavanje posledica klimatskih promena. U okviru IPARD-3 programa uvrštena je nova mera, agro-ekološka klimatska mera i organska proizvodnja, koja ima za cilj podsticanje poljoprivrednika da upravljaju poljoprivrednim zemljištem na način na koji se smanjuje negativan uticaj poljoprivrede na životnu sredinu i unapređuju javna dobra. Poljoprivreda može imati negativan uticaj na životnu sredinu i prekomernom upotrebom pesticida, koji kroz zemljište dolaze kako do podzemnih tako i do površinskih voda i zagađuju ih. U cilju zaštite voda, Ministarstvo poljoprivrede, šumarstva i vodoprivrede pripremilo je pravila dobre poljoprivredne prakse koja, nakon usaglašavanja, treba da budu usvojena do kraja 2022. godine, zaključila je na kraju izlaganja Jelena Blagojević, državni sekretar.

Ljubinko Rakonjac, direktor Instituta za šume naveo je da je poljoprivreda jedan od najvećih zagađivača životne sredine zbog prekomerne i neodgovorne upotrebe pesticida i mineralnih đubriva koji izazivaju degradaciju zemljišta. Uticaj poljoprivrede na životnu sredinu danas je veći nego ikada, a ogleda se u velikoj količini otpadaka koji nije obuhvaćen sistemom odlaganja. Uzgoj velikog broja grla stoke utiče i na povećanje količine stajskog otpada koji izaziva zagađenje zemljišta, vode i vazduha na mestima odlaganja. Proizvodnja hrane, takođe, daje velike količine otpadaka. Nakon prerade voća ostane 45-60% otpadaka. Prehrambana industrija pored čvrstih otpadaka, daje i velike količine otpadnih voda. Ove vode su kao i u slučaju čvrstih otpadaka karakteristične po velikoj zastupljenosti biorazgradivih supstanci. U zemljama koje imaju brojne velike farme krava, svinja i živine, poljoprivreda učestvuje u zagađenju životne sredine sa 15%. U emisiji metana industrija učestvuje sa 38%, a poljoprivreda sa 10%. Mali broj farmi ima postrojenja za prečišćavanje otpadnih voda, novčane kazne za ispuštanje otpadnih voda su niske, a kazne za nepoštovanje propisa se ne primenjuju. Poljoprivrednici često koriste kućne i komunale otpadne vode za navodnjavanje. Zbog visokog nivoa hranjivih sastojaka to može biti dobro, a sa druge strane može pričiniti veliku štetu životnoj sredini, naglasio je na kraju izlaganja Ljubinko Rakonjac, direktor Instituta za šume.

Nakon rasprave o tački dnevnog reda Odbor je sa (11 glasova za) doneo sledeći:

Z a k lj u č a k

Odbor za poljoprivredu, šumarstvo i vodoprivredu predlaže Ministarstvu poljoprivrede, šumarstva i vodoprivrede i drugim organima, da u poljoprivrednoj proizvodnji, šumarstvu i vodoprivredi, osim dosadašnje podrške, subvencionišemo i poljoprivredne delatnosti koje svojim aktivnostima i načinom proizvodnje umanjuju zagađenje životne sredine.

Druga tačka dnevnog reda- Odluka o obrazovanju Pododbora za praćenje stanja u poljoprivredi u marginalnim - najnerazvijenijim područjima Republike Srbije - područja sa otežanim uslovima rada u poljoprivredi.

Milija Miletić je predložio da Odbor obrazuje Pododbor za praćenje stanja u poljoprivredi u marginalnim - najnerazvijenijim područjima Republike Srbije - područja sa otežanim uslovima rada u poljoprivredi.

Odbor je sa (13 glasova za) doneo Odluku o obrazovanju Pododbora za praćenje stanja u poljoprivredi u marginalnim - najnerazvijenijim područjima Republike Srbije - područja sa otežanim uslovima rada u poljoprivredi.

Treća tačka dnevnog reda- Problemi u poljoprivredi žetva, berba, jesenja setva i problemi u plasmanu poljoprivrednih proizvoda.

Nakon rasprave o ovoj tački dnevnog reda Odbor je sa (13 glasova za) doneo sledeći:

Z a k lj u č a k

Odbor za poljoprivredu, šumarstvo i vodoprivredu na sednici Odbora održanoj 24.10.2022. godine doneo je zaključak da se uputi predlog svim relevantnim državnim institucijama i organima radi pružanja adekvatne pomoći privrednim subjektima koji se bave otkupom, preradom i izvozom jagodičastog voća.

Pomoć ovim privrednim subjektima moguće je ostvariti na dva načina:

1. Odobravanjem moratorijuma na već preuzete kredite u vremenskom periodu od 6 -12 meseci;

2. Obezbeđivanjem povoljnih kredita kod Fonda za razvoj.

Obrazloženje:

Zbog sveopšte globalne ekonomske krize na svetskom i evropskom tržištu, došlo je do gotovo potpune obustave izvoza. Procenjuje se da je godišnji prihod od izvoza malina u budžet Republike Srbije preko 300 miliona evra. Zbog takvog stanja i relativno visokih cena u otkupu, otkupljivači, prerađivači i izvoznici jagodičastog voća nisu u situaciji da blagovremeno isplate nadoknade za preuzete proizvode poljoprivrednim proizvođačima. Kao primer dobre prakse može nam poslužiti sledeći primer zakona:

Zakon o utvrđivanju garantne šeme kao mere podrške privredi za ublažavanje posledica pandemije („Službeni glasnik RS“, br. 153/2020 i 40/2021) član 6. tačka 1, definiše koji privredni subjekti mogu biti korisnici kredita obezbeđenog garancijom iz garantne šeme. To su poljoprivredna gazdinstva koja imaju status preduzetnika, mikro, mala i srednja privredna društva.

Predlažem da se na osnovu ovog zakona omogući korišćenje kredita svim privrednim subjektima, pa i velikim privrednim društvima koji su ovim zakonom izostavljeni.

Ovim predlogom predupredili bi izvoz jagodičastog voća po damping cenama, a poljoprivredni proizvođači bili bi blagovremeno isplaćeni, što bi za posledicu imalo povećanje javne potrošnje i sveukupnog rasta BDP-a.

Četvrta tačka dnevnog reda- Preporuka Odbora da se izmenama i dopunama Zakona o budžetu Republike Srbije obezbede sredstva za isplatu zaostalih podsticaja u poljoprivredi.

Nakon rasprave o ovoj tački dnevnog reda Odbor je sa (14 glasova za) doneo sledeći:

Z a k lj u č a k

Odbor preporučuje Vladi, Ministarstvu poljoprivrede, šumarstva i vodoprivrede, Ministarstvu finansija i Upravi za agrarna plaćanja da se dodatno maksimalno uveća iznos u agrarnom budžetu, da se ispoštuje dinamika isplate podsticaja, da se ona ubrza, posebno u stočarstvu, proizvodnji mesa, mleka, jaja, tj. da se najmanje ispoštuje procenat predviđen Zakonom o podsticajima.

Odbor preporučuje da se zbog suše dodatno pomognu poljoprivredna gazdinstva, za ovu godinu.

U diskusiji su učestvovali narodni poslanici: Marijan Rističević, Milovan Jakovljević, Dejan Bulatović, Srđan Milivojević, Miroslav Aleksić, Milija Miletić, Sanja Marić, Arpad Fremond i dr Jelena Kalajdžić.

Pošto drugih pitanja i predloga nije bilo, sednica je zaključena u 13.40časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević